text: Velux varsler fyringer i Kolding
  15 maj 2012 kl. 16.10
  Velux Gruppen varsler fyring af 30 til 35 ansatte i virksomhedens finanscenter i Kolding.
  Koncernen planlægger en global finansorganisation, og en række opgaver skal overføres fra Kolding til Indien.
  Producenten af ovenlysvinduer har salgsselskaber i 40 lande, og en ny organisation skal sikre, at det samme arbejde ikke bliver udført flere steder i virksomheden.
  - Vi har en forpligtelse til at sikre fremtiden for vores 10.000 medarbejdere ? og det kan vi kun ved hele tiden at blive mere effektive og konkurrencedygtige. I de tilfælde det skulle få konsekvenser for nogle af vores medarbejdere, vil vi naturligvis gøre vores bedste for at hjælpe dem videre i nye gode jobs, siger koncerndirektør Peter Bang, Velux Gruppen, i en pressemeddelelse.
  
  Stordriftsfordele
  Koncernen forventer at høste stordriftsfordele ved at uddelegere bagved-liggende funktioner globalt.
  - Velux har en global tilstedeværelse, og vi skal i endnu højere grad udnytte potentialet i at drive virksomheden globalt. Det vil frigøre kræfter til, at vi kan blive endnu bedre til at møde kundernes behov lokalt med lokale medarbejdere, samtidig med at vi får bedre mulighed for at investere i udviklingen af vores konkurrenceevne, siger Peter Bang.
  Velux har 2.600 medarbejdere i Danmark.
  